ทำสิ่งต่าง ๆ ด้วยตัวเองให้มากขึ้น คิดด้วยตัวเอง กำหนดทิศทางชีวิตในโลกด้วยตัวเองมากขึ้น
การเป็นคนพึ่งพาตัวเองได้ไม่ได้หมายความว่าคุณต้องเลิกคบเพื่อนให้หมด เพราะจริง ๆ แล้วเพื่อนที่ดีคือแรงสนับสนุนที่ทำให้คุณเป็นคนพึ่งพาตัวเองได้ เวลาที่เพื่อนต้องการคนคุยด้วย คุณก็ควรอยู่เคียงข้างเพื่อน เป็นคนที่เพื่อนไว้ใจ ไม่นินทาและเล่าความลับหรือเรื่องส่วนตัวของเพื่อนให้คนอื่นฟังแม้ว่าเพื่อนจะไม่ได้กำชับว่าไม่ให้บอกใครก็ตาม เป็นคนเข้มแข็งให้กับเพื่อน ๆ และคนที่คุณรัก เพราะมันไม่ได้แค่แสดงให้เห็นว่าคุณนึกถึงคนอื่นก่อนตัวเสมอเท่านั้น แต่คุณยังจะได้เรียนรู้วิธีรับมือกับสถานการณ์ต่าง ๆ ที่เข้ามาในชีวิตจากประสบการณ์ของเพื่อน ๆ ในเร็ววันด้วย ข้อนี้อาจจะยากเพราะพ่อแม่ของเรามีสัญชาตญาณธรรมชาติที่ทำให้ท่านอยากช่วยเหลือเรา เวลาที่ท่านเสนอความช่วยเหลือทางการเงินก็แค่ปฏิเสธอย่างสุภาพ การพึ่งพาคนอื่นด้านการเงินมันเย้ายวนใจก็จริง แต่ก่อนที่คุณจะได้สัมผัสกับชีวิตที่เป็นตัวของตัวเอง คุณต้องพึ่งพาตัวเองให้ได้ก่อน สร้างความมั่นคงทางการเงิน การอยู่ได้ด้วยตัวเองอย่างแท้จริงคือการมีอิสรภาพทางการเงิน จ่ายค่าใช้จ่ายเอง ขับรถของตัวเอง และจ่ายค่าเช่าบ้านเอง  ถ้าคุณไม่มีเงินจ่ายค่าใช้จ่ายเหล่านี้ ให้รัดเข็มขัดแบบสุด ๆ เพราะเงินเก็บนอกจากจะทำให้คุณมีอิสรภาพทางการเงินแล้ว ยังสร้างความรู้สึกของการได้พึ่งพาตัวเองและสร้างแรงจูงใจได้อย่างไม่น่าเชื่อด้วย ทุ่มเทกับทุกสิ่งที่ทำ ปกป้องความเห็นของตัวเอง และโดยเฉพาะสาว ๆ อย่าให้ผู้ชายคิดว่าเขาต้องคอยเอาใจคุณ ถ้ามีอะไรดี ๆ ที่คุณทำได้ ทำเลย ถ้ามันไม่ทำให้ใครเดือดร้อน ลงมือเลย ทั้งหมดนี้ไม่ได้หมายความว่าคุณต้องทำทุกอย่างในโลกนี้เอง เพียงแต่อย่ารู้สึกว่าคุณต้องให้ใครมาทำอะไรให้ทั้ง ๆ ที่คุณก็ทำเองได้  ทุ่มเทและทำทุกอย่างให้ดีที่สุดจนกระทั่งผู้คนออกปากว่า "คนนั้นน่ะเขาไม่ไหว้วานให้ใครทำอะไรให้เลย เป็นคนที่เข้มแข็งและช่วยเหลือตัวเองได้ดีจริง ๆ" หนึ่งในขั้นตอนสู่ชีวิตอิสระที่ทำได้ยากก็คือ การเริ่มทำอะไรด้วยตัวเอง คุณไม่จำเป็นต้องมีคนนั่งเป็นเพื่อนตอนขับรถไปร้านอาหาร เพราะคุณสามารถไปพบเพื่อน ๆ ที่นั่นเองเลยได้ ไปช้อปปิ้งคนเดียว ใช้เวลาตอนเย็นอยู่กับตัวเองสัปดาห์ละ 1 – 2 วัน ทำกิจกรรมที่บังคับให้คุณต้องเป็นผู้นำ ไม่ใช่ผู้ตาม  ถ้าคุณเคยชินกับการมีเพื่อนไปเดินป่าหรือไปห้าง ลองลำบากนิดหน่อยด้วยการไปคนเดียวดูสิ จะได้รู้ว่ามันรู้สึกอย่างไร ถ้าไม่จำเป็นจริง ๆ อย่าตัดเพื่อน เรียนรู้ที่จะรักษาระยะห่างแบบพอดี ๆ แม้ว่าเพื่อนพวกนั้นจะ "เจ๋งสุด ๆ" แต่พวกเขาก็อาจจะแค่รั้งคุณไว้ไม่ให้เป็นตัวของตัวเอง "กำจัดเหลือบไรออกไปจากชีวิต" คนบางคนทำให้คุณเปล่งประกาย แต่บางคนก็หยุดยั้งไม่ให้คุณเติบโตและดึงพลังงานของคุณไปหมด ถ้าคุณมีเพื่อนที่พยายามให้คุณทำในสิ่งที่คุณไม่อยากทำ ไม่ว่าจะเป็นขโมยของหรือเป็นยัยตัวร้าย ก็คงถึงเวลาต้องตัดเพื่อนแล้วละ   หลีกเลี่ยงเพื่อนที่ชอบสร้างพรรคพวกและให้คนมาซูฮก คนพวกนี้แค่อยากให้คุณทำตามคำสั่ง และจะทำให้คุณไม่เป็นตัวของตัวเอง เก็บเงินตามสมควรให้ได้มากที่สุด การเก็บเงินจะทำให้คุณมีเงินไว้ใช้ยามฉุกเฉิน เพราะบางครั้งชีวิตก็เอาแน่เอานอนไม่ได้ คุณไม่รู้ว่าจะเกิดอุบัติเหตุเมื่อไหร่ พัฒนาคุณภาพชีวิตด้วยการเก็บเงินแยกไว้ต่างหากในแต่ละเดือน เพราะวันดีคืนดีอาจจะมีอุบัติเหตุ ปัญหาสุขภาพ หรือแม้กระทั่งภัยธรรมชาติเกิดขึ้นโดยที่คุณไม่รู้ตัว คุณอาจจะคิดว่าคุณเป็นพวกเก็บเงินไม่อยู่ แต่แม้กระทั่งการทำสิ่งเล็ก ๆ เช่น ชงกาแฟดื่มเองแทนที่จะเดินไปซื้อที่ Starbucks อย่างเคยวันละ 1 ครั้ง คุณก็เก็บเงินได้แล้วสัปดาห์ละ 800 กว่าบาท เท่ากับว่าปีนึงก็เก็บได้เกิน 40,000 บาทเลยนะเนี่ย ! คุณควรเปิดบัญชีเงินฝากออมทรัพย์หรือฝากประจำแยกต่างหากจากบัญชีเงินเดือน เงินส่วนที่ไม่จำเป็นต่อการใช้จ่ายให้เก็บไว้ในบัญชีเงินฝากจนกว่าคุณจะพร้อมพึ่งพาตัวเอง  มีบัญชีเงินฝากเป็นของตัวเองจะทำให้คุณไม่ต้องพึ่งพาคนอื่นเรื่องเงิน และป้องกันไม่ให้คุณใช้จ่ายอย่างสุรุ่ยสุร่ายด้วย ลองทำงานหลาย ๆ สาขาแล้วดูว่าตัวเองชอบอะไรมากที่สุด ถ้าเงินทำให้คุณมีความสุข ให้ไปเป็นวาณิชธนกิจหรือทำธุรกิจส่วนตัวเล็ก ๆ ถ้าคุณรักเด็ก ให้ไปเป็นครู ถ้าคุณชอบเป็นผู้เชี่ยวชาญในเรื่องใดเรื่องหนึ่ง ให้ไปเป็นนักกฎหมาย ศาสตราจารย์ หรือที่ปรึกษา ถ้าคุณชอบคุยกับคน ให้ไปเป็นพนักงานขายหรือทำงานในอุตสาหกรรมบริการ ถ้าคุณเป็นคนประเภทอยากรู้ว่าอะไรทำงานอย่างไร ให้ลองด้านวิศวกรรม หรือจิตวิทยาและสังคมวิทยา นักศึกษาส่วนใหญ่สุดท้ายไม่ได้ทำงานตามเอกที่เรียนมา บางคนได้รับการศึกษาในระบบไม่เท่าไหร่แต่กลายเป็นมหาเศรษฐี การทำงานในสายงานที่คุณชื่นชอบคือส่วนหนึ่งของการเติบโตเป็นผู้ใหญ่ อะไรก็ได้ที่คุณทุ่มเทเวลาให้ ไม่ว่าจะเป็นกีฬา แฟนสาว/แฟนหนุ่ม ดนตรี วงดนตรี ศิลปะ/การเต้นแขนงใดแขนงหนึ่ง หรือศาสนา อะไรก็ได้ที่คุณต้องใช้เวลาอยู่กับมันเป็นประจำ แต่การเล่นเกมวิดีโอกับตุ๊กตาบาร์บี้ทั้งวันก็ดูไม่ค่อยมีคุณค่าเท่าไหร่นะ (รวมถึงการเสียเวลาอยู่กับอินเทอร์เน็ตเป็นนานสองนานด้วย)  การค้นหาสิ่งที่ตัวเองรักจะทำให้คุณรู้ซึ้งถึงความหมายของชีวิตมากขึ้น และทำให้คุณรู้ว่า ชีวิตนี้สิ่งที่คุณต้องการจริง ๆ คืออะไร คนที่พึ่งพาคนอื่นตลอดมักปล่อยให้โลกของตัวเองหมุนตามความต้องการของคนอื่นและสิ่งอื่น ๆ วางแผนชีวิตในแต่ละวันตามตารางเวลาของคุณเอง เขียนรายการสิ่งที่คุณอยากทำ สิ่งที่คุณต้องทำ และสิ่งที่ควรทำให้เสร็จตั้งนานแล้ว ถ้าเพื่อนต้องการความช่วยเหลือจริง ๆ ก็โอเค แต่อย่าให้เพื่อนคนนั้นมามีผลกระทบกับแผนที่คุณตั้งใจวางไว้มากนัก ทำให้การอยู่คนเดียวเป็นช่วงเวลาที่ดีเหมือนได้ไปเดตกับณเดชน์ คูกิมิยะด้วยการรักษาเวลาที่จัดไว้ให้ตัวเองและอย่าให้ใครมาทำให้คุณไม่ได้ใช้เวลาอยู่กับตัวเอง การเป็นคนพึ่งพาตัวเองได้ไม่ได้หมายความว่าคุณจะต้องดื้อรั้น ถ้ามีใครช่วยเหลือคุณจริง ๆ ก็กล่าว "ขอบคุณ" เขาอย่างจริงใจ จะเขียนการ์ดหรือกอดเขาแน่น ๆ ก็ได้ถ้าเขาเป็นเพื่อนสนิทของคุณ การยอมรับว่าตัวเองต้องการความช่วยเหลือบ้างในบางครั้งไม่ใช่เรื่องเสียหายอะไร และการที่เรารู้ว่าตัวเองต้องการความช่วยเหลือจริง ๆ ตอนไหนก็ไม่ได้ทำให้คุณเป็นคนพึ่งพาตัวเองน้อยลงเลย แค่เพราะว่าคนอื่นซื้อเสื้อเชิ้ตตัวละ 2,000 บาทก็ไม่ได้หมายความว่าคุณจะต้องซื้อตามด้วย แต่งตัวอย่างที่คุณอยากจะแต่ง และพูดในสิ่งที่คุณอยากจะพูด ถ้าคุณชอบทำตัวบ้า ๆ บอ ๆ ก็ทำเลย ! อย่างหนึ่งที่ต้องจำไว้ให้ดีก็คือ รสนิยมและสไตล์ที่ดีนั้นไม่ต้องใช้เงินซื้อ เพราะมันเป็นสิ่งที่ติดตัวมาแต่กำเนิดหรือเรียนรู้ได้ แค่รู้เทคนิคเล็ก ๆ น้อย ๆ ก็สามารถสร้างรสนิยมและสไตล์ที่ดีได้โดยไม่ต้องใช้เงินมาก การไปไหนมาไหนกับคนที่เหมือนคุณไม่ได้สร้างแรงบันดาลใจให้คุณอยากเป็นคนที่พึ่งพาตัวเองได้มากกว่าเดิม การพยายามเป็นเพื่อนกับคนหลาย ๆ กลุ่มที่มีมุมมองและอาชีพแตกต่างจากคุณจะทำให้คุณรู้ว่าโลกนี้ยังมีอะไรอีกมากมาย และทำให้คุณเห็นว่าการไปถึงเป้าหมายนั้นทำได้หลายวิธี ถ้าคุณเป็นครูสอนโยคะ ลองไปไหนมาไหนกับนักกฎหมายเพื่อเปลี่ยนบรรยากาศ หรือถ้าคุณเป็นนักศึกษาก็ลองใช้เวลากับเชฟดู การได้ใช้เวลากับคนอื่นที่ไม่เหมือนคุณเลยจะทำให้คุณใจกว้างและพร้อมที่จะทำอะไรใหม่ ๆ ด้วยตัวของคุณเอง คุณไม่สามารถสร้างตัวตนที่แข็งแกร่งและเป็นอิสระได้หากคุณไม่สามารถใช้ชีวิตอยู่กับสิ่งที่คุณเป็น ยอมรับร่างกายของคุณ บุคลิกของคุณ ความคิดเห็นของคุณ ทางเลือกของคุณ ความชอบของคุณ และเรื่องราวชีวิตของคุณ อย่าพูดไม่ดีกับตัวเอง ทุกคนสามารถแข็งแกร่งได้ ทุกคนต่างมีเรื่องให้ต้องอดทนและพิสูจน์ความแข็งแกร่งของตัวเองกันทั้งนั้น ทิ้งความผิดพลาดต่าง ๆ ไว้กับอดีตและเรียนรู้จากมัน พยายามเปลี่ยนตัวเองให้เป็นคนที่ดีขึ้น และที่สำคัญที่สุดก็คือ รักตัวเอง  การยอมรับตัวเองเป็นส่วนสำคัญของการเป็นคนพึ่งพาตัวเองได้ เพราะการยอมรับตัวเองจะป้องกันไม่ให้คุณพยายามทำตัวเหมือนคนอื่น ถ้าขนาดคุณยังไม่เชื่อมั่นในตัวเอง แล้วใครล่ะจะมาเชื่อคุณ เราทุกคนแตกต่างกันและมีเรื่องให้พูดต่างกัน ไม่มีใครพูดอะไรแทนคุณได้ และไม่ใช่ทุกคนที่จะเห็นด้วยกับสิ่งที่คุณพูด และเหตุผลสำคัญว่าทำไมคุณถึงต้องมั่นคงในสิ่งที่คุณเป็นก็เพราะว่า สุดท้ายแล้วคนที่จะอยู่กับคุณตลอดไปก็คือตัวคุณเอง และไม่มีอะไรจะสำคัญไปกว่าการเชื่อมั่นในตัวเอง การเชื่อมั่นในตัวเองจะทำให้คุณเชื่อมั่นในการตัดสินใจของตัวเอง แม้ว่ามันจะค้านกับความคาดหวังของคนอื่นหรือแม้แต่ความคาดหวังของสังคมโดยสิ้นเชิงก็ตาม  ถ้าคุณไม่มีศรัทธาในตัวเอง คุณจะลังเลและหันไปพึ่งคนอื่นทุกครั้งที่คุณต้องตัดสินใจ ก้าวออกมาจากจุดนั้นให้ได้ คนที่พึ่งพาตัวเองได้ไม่ใช่คนทะนงตัว และไม่ได้เชื่อว่าเผ่าพันธุ์มนุษย์ทุกคนโหดเหี้ยม คนที่พึ่งพาตัวเองได้คือคนที่มองเห็นทั้งด้านดีและด้านที่เลวร้ายของโลก และเลือกที่จะเข้มแข็งเพื่อตัวเองและผู้อื่น คุณไม่ได้พึ่งพาตัวเองได้เพราะคุณไม่เชื่อใจใครเลย คุณไม่ได้พึ่งพาตัวเองได้เพราะคุณคิดว่าคุณเก่งกว่าคนอื่น ทำตามคำแนะนำต่อไปนี้ : เลือกที่จะยอมรับโลกและตัดสินใจว่าจะเข้มแข็ง  การยอมรับโลกและความซับซ้อนของโลกจะช่วยให้คุณเห็นว่า โลกนี้มีวิถีชีวิตมากมายนับไม่ถ้วน ไม่มีใครมาบังคับให้คุณต้องเลือกใช้ชีวิตแค่แบบใดแบบหนึ่ง เป็นไปได้ว่าคุณอาจจะพึ่งพาคนอื่นในการสร้างแรงสนับสนุนทางอารมณ์ อาจจะเป็นพ่อแม่ แฟนหนุ่มหรือแฟนสาว หรือเหล่าเพื่อนสนิทแสนดี แม้ว่าคุณจะสามารถพึ่งพาคนเหล่านี้ได้ตลอดชีวิต แต่จะดีกับตัวคุณเองมากกว่าถ้าคุณตระหนักได้ว่า ทุกคนในชีวิตที่คุณพึ่งพาอยู่นั้นวันหนึ่งเขาจะต้องจากคุณไป บางคนอาจจะย้ายไปอยู่ที่อื่น บางคนอาจจะเลิกคุยกับคุณ และสุดท้ายทุกคนก็ต้องตาย คนเดียวที่จะอยู่เคียงข้างคุณตลอดไปก็คือตัวคุณเอง ถ้าคุณมีตัวเองเป็นที่พึ่งทางอารมณ์ คุณจะไม่มีวันผิดหวังเลย  การผูกพันกับคนสำคัญในชีวิตสัก 2 – 3 คนนั้นไม่เป็นไร แต่อย่าปล่อยให้คนพวกนี้มากำหนดระดับความสุขของคุณ คุณต้องเป็นคนกำหนดเอง คนอื่น ๆ ไม่ได้สนใจและจะไม่มีวันสนใจความสำเร็จของคุณมากเท่ากับตัวคุณเอง แรงขับเคลื่อนและความสำเร็จเป็นเรื่องของนิสัย คุณต้องเลิกนิสัยที่ไม่ดีอย่างการผัดวันประกันพรุ่ง และสร้างนิสัยการวางแผนที่ดีขึ้นมาแทน คนที่ประสบความสำเร็จมากที่สุดในโลกไม่ใช่คนฉลาดที่สุดหรือดูดีที่สุดเสมอไป แต่ไม่ว่าพวกเขาจะมีพรสวรรค์หรือของขวัญอะไรที่ฟ้าประทานให้ สิ่งที่พวกเขาทำคือ ตอกย้ำความภาคภูมิใจในตนเองด้วยชัยชนะครั้งแล้วครั้งเล่าทั้งเรื่องเล็กและเรื่องใหญ่ แรงจูงใจต่างหากที่ทำให้คุณรู้วิธีที่จะเรียนรู้สิ่งต่าง ๆ จากในโรงเรียน สร้างความมั่นใจในการออกเดต และเรื่องทุกเรื่องในชีวิตของคุณ   ถ้าคุณอยากประสบความสำเร็จในหน้าที่การงาน คุณต้องทำเพื่อให้ตัวเองมีความสุข ไม่ใช่ทำเพราะอยากให้ครอบครัวพอใจ เช่นเดียวกับการเรียน ถ้าคุณอยากได้เกรดดีมาก ๆ ก็ควรทำเพราะทำแล้วตัวเองมีความสุข ไม่ใช่ทำเพราะอยากให้ครอบครัวดีใจ อย่าจูงใจตัวเองให้ลดน้ำหนัก ตีพิมพ์หนังสือ หรือสร้างบ้านเพราะแค่อยากทำให้คนอื่นประทับใจ แต่ให้ทำเพราะคุณอยากขับเคลื่อนตัวเองไปสู่ความสำเร็จ ทำเพื่อตัวคุณเอง ไอดอลของคุณอาจช่วยสร้างแรงบัลดาลใจและชี้แนะแนวทางการใช้ชีวิตให้กับคุณ การมีใครสักคนที่มีค่านิยมแบบเดียวกันกับคุณและคุณก็นับถือเขาอย่างสุดหัวใจนั้นไม่ใช่เรื่องผิด แต่สุดท้ายสิ่งสำคัญที่สุดก็คือ คุณต้องมองเห็นตัวเองเป็นฮีโร่ เป็นคนหนึ่งที่จะทำหรือพูดอะไรก็ได้อย่างที่ใจนึก ตั้งมั่นที่จะเป็นตัวของตัวเองและเป็นให้ดีที่สุด ตราบใดที่คุณยังไม่สามารถนับถือตัวเองได้ คุณก็จะไม่มีวันเป็นคนที่พึ่งพาตัวเองได้อย่างแท้จริงเช่นกัน  หลีกเลี่ยงการยกย่องเพื่อน ๆ หรือคนรู้จักในวงสังคมของคุณเป็นไอดอล เพราะจะยิ่งทำให้คุณลืมทำเรื่องของตัวเอง พ่อแม่ของเราห่วงใยเรามากจนยอมทุ่มเททุกอย่างเพื่อเลี้ยงดูเราให้เติบโตมาในสภาพแวดล้อมที่มีความเท่าเทียมและความยุติธรรม แต่ปัญหาใหญ่ในโลกปัจจุบันก็คือ โลกแห่งความเป็นจริงไม่ได้หมุนตามความเท่าเทียมและความยุติธรรมเสมอไป กฎเกณฑ์ในโลกนี้ถ้าไม่ปกป้องคนส่วนใหญ่ (ซึ่งคุณก็อาจจะไม่ได้เป็นหนึ่งในนั้น) ก็ปกป้องคนที่มีเงินและอำนาจ คุณจะถูกปฏิบัติอย่างไม่เท่าเทียมอันเนื่องมาจากความอยุติธรรมหลายอย่าง ไม่ว่าจะเป็นสีผิว ความฉลาด ความสูง น้ำหนัก จำนวนเงินที่คุณมี ความคิดเห็น เพศ และทุกอย่างที่เป็นส่วนประกอบสร้างตัวตนของคุณ แต่ไม่ว่าคุณจะถูกปฏิบัติอย่างไร คุณก็ต้องมีความสุขกับชีวิตให้ได้  แต่อย่าให้ความอยุติธรรมมาปิดกั้นไม่ให้คุณทำในสิ่งที่อยากทำ เช่น คุณอาจจะอยากเป็นบุรุษพยาบาล เป็นทหารหญิงในกองทัพ หรือเป็นคนแรกในตระกูลที่เรียนจบมหาวิทยาลัย ลงมือทำเลย อย่ามัวแต่บอกตัวเองว่าสิ่งที่คุณฝันมันไม่มีทางเป็นจริงในโลกปัจจุบันที่คุณอยู่ ข้อนี้เป็นข้อสำคัญที่สุดของการเป็นคนพึ่งพาตัวเองได้ เพราะถ้าคุณมัวแต่รอคนอื่นมาบอกว่าเพลงที่คุณฟังเจ๋งไหม หรือเสื้อผ้าที่คุณใส่น่ารักหรือเปล่า คุณคงจะไม่มีความสุขเท่าไหร่หรอก ! ขอแค่คุณชอบ อย่างอื่นก็ไม่สำคัญแล้ว ! เลิกกังวลว่าคนอื่นจะตัดสินเรื่องในชีวิตของคุณอย่างไร ไม่ว่าจะเป็นเรื่องเสื้อผ้าที่คุณใส่ อาชีพที่คุณเลือก หรือคนที่คุณเลือกมาเป็นคู่ชีวิต เพราะเรื่องเหล่านี้คนตัดสินใจคือคุณ ไม่ใช่คนอื่น แต่ถ้าคุณยังมีความคิดน่ารำคาญผุดขึ้นมาในหัวตลอดว่า "แต่คนอื่นเขาจะคิดอย่างไรถ้า..." ก็เท่ากับว่าคุณกำลังหยุดตัวเองไม่ให้ทำในสิ่งเป็นตัวตนของคุณอยู่นะ ความคิดเห็นสำคัญกับแรงจูงใจของคุณมากที่สุด แต่คุณจะรู้ได้ก็ต่อเมื่อคุณทุ่มเทแรงกายแรงใจเพื่อให้ได้มาซึ่งความสำเร็จ เริ่มง่าย ๆ จากการรับผิดชอบงานของคุณด้วยศรัทธาอย่างแรงกล้าในตัวเองว่าคุณสามารถรับมือกับสิ่งที่เข้ามาได้เพราะคุณเคยทำสำเร็จมาก่อน มากกว่าจะพยายามบรรลุเป้าหมายเพราะคุณรู้สึกกระตือรือร้นหรือไม่แน่ใจอยู่ข้างใน ความกระตือรือร้นและความไม่แน่ใจสร้างความสำเร็จเพียงเล็กน้อย แต่ก็ไม่ทำให้คุณรู้สึกแย่กับตัวเอง ดูและอ่านข่าวจากหลาย ๆ แหล่ง ติดตามข่าวสารให้มากที่สุดเท่าที่จะทำได้ และรับฟังเรื่องราวทุกเรื่องทั้ง 2 ด้านก่อนสร้างความคิดเห็นของตัวเองขึ้นมา คุณสามารถคุยกับคนที่มีพื้นเพต่างกันเพื่อให้ได้ข้อมูลในหัวข้อที่เกี่ยวข้องมากขึ้น แต่อย่าให้คนอื่นมาบอกว่าคุณต้องคิดอย่างไร ตั้งเป้าไว้เลยว่าจะอ่านหนังสือให้ได้มากที่สุด ไม่ว่าจะเป็นวรรณคดีหรือหนังสือพิมพ์ไทยรัฐก็ตาม เพราะการเป็นคนมีคลังข้อมูลเยอะจะทำให้คุณไม่กลายเป็นผู้ตาม และทำให้คุณมีความคิดเป็นของตัวเองมากขึ้นด้วย   คุณคงไม่อยากเป็นคนเชื่อคนง่าย และเชื่ออะไรเพียงเพราะเพื่อนสนิทที่สุด 50 คนใน Facebook บอกให้คุณเชื่อหรอกใช่ไหม คุณไม่มีวันพึ่งพาตัวเองได้อย่างสมบูรณ์ตราบใดที่คุณยังขับรถไม่เป็นหรือไปไหนมาไหนเองไม่ได้ คุณจะเรียกตัวเองว่าเป็นคนพึ่งพาตัวเองได้อย่างไรในเมื่อคุณยังต้องให้แฟนหนุ่ม เพื่อนสนิท หรือพ่อแม่ขับรถไปส่ง (สมมุติว่าคุณโตพอที่จะขับรถได้แล้ว) ถ้าคุณอยู่แถบชานเมืองและจำเป็นต้องใช้รถไปไหนมาไหน เผชิญหน้ากับชีวิตอย่างกล้าหาญและไปทำใบขับขี่ จากนั้นก็พยายามมีรถของตัวเองให้ได้  ถ้าคุณอยู่ใจกลางกรุงเทพฯ วันไหนที่อากาศไม่ร้อนก็ไม่ต้องอาศัยเดินลูกเดียวหรือรอเพื่อนขับรถมารับ หัดนั่งรถไฟฟ้า รถไฟฟ้าใต้ดิน หรือรถเมล์ การพึ่งพาให้คนอื่นพาคุณไปไหนมาไหนทำให้คุณมีแนวโน้มที่จะอยู่บ้านมากกว่าหรือรอให้คนอื่นมากำหนดชะตาชีวิตตัวเอง คุณควรจะได้ทำในสิ่งที่คุณอยากทำ และทำเมื่อไหร่ก็ได้ คุณอาจจะโทรศัพท์ขอให้พ่อช่วยทุกครั้งที่มีปัญหาการเงิน คุณอาจจะโทรศัพท์หาแม่ทุก 5 นาทีตอนวางแผนจัดงานปาร์ตี้หรืองานแต่งงาน คุณอาจจะมีเพื่อนที่เป็นผู้เชี่ยวชาญในทุก ๆ เรื่อง หรือมีคนที่คุณขอความช่วยเหลืออยู่เสมอเวลาที่คุณมีปัญหาที่ทำงาน เรื่องรถ หรือตอนที่คุณกำลังพยายามซ่อมทีวี ถ้าคุณอยากพึ่งพาตัวเองได้มากขึ้น ต้องสร้างนิสัยค้นคว้าข้อมูลด้วยตัวเองก่อนขอความช่วยเหลือจากคนอื่น  การมีคนที่เราพึ่งพาได้มันก็เป็นเรื่องดี แต่ครั้งต่อไปก่อนที่จะเอื้อมหยิบโทรศัพท์ ลองถามตัวเองก่อนว่า ฉันหาข้อมูลนี้เองได้หรือเปล่า และส่วนใหญ่คำตอบก็มักจะเป็น "ได้" แน่นอนว่ามันอาจจะใช้เวลานานกว่า แต่ลองคิดดูสิว่าคุณจะรู้สึกดีกับตัวเองมากกว่าเดิมขนาดไหน เบื่อไหมที่ต้องคอยโทรศัพท์ตามช่างประปา ช่างซ่อม หรือเพื่อนที่ไว้ใจได้ทุกครั้งที่มีอะไรในบ้านเสีย ฝึกซ่อมแซมของในบ้านด้วยตัวเองจากคลิปวิดีโอ อ่าน WikiHow หรืออ่านนิตยสารที่มีเนื้อหาเกี่ยวกับบ้านเช่น บ้านและสวน Life and Home ถ้าคุณมีเพื่อนสนิทเป็นช่างไม้ ขอให้เขาสอนงานช่างไม้ให้คุณ การหัดซ่อมแซมของในบ้านเองช่วยคุณประหยัดเงินได้มากโข และทำให้คุณรู้สึกว่าตัวเองไม่ต้องนั่งรอคนอื่นมาทำให้ชีวิตดีขึ้น  แล้วก็ การหัดแก้ปัญหาส้วมตันแบบเร่งด่วนก็ดีกว่ารอให้คนอื่นมาทำให้นะ อย่าเอาแต่พึ่งพาอาหารจาก Foodland หรือร้านอาหารตามสั่งเจ้าประจำที่อยู่ฝั่งตรงข้าม ไม่ต้องเป็นเชฟชื่อดังก็เข้าใจหลักพื้นฐานของการทำอาหารได้ เช่น รู้วิธีผัดอะไรง่าย ๆ วิธีใช้เตาอบ และวิธีทำอาหารง่าย ๆ อย่างข้าวผัด ผัดกระเพรา และหมูกระเทียม การที่คุณรู้ว่าตัวเองสามารถซื้อวัตถุดิบนิด ๆ หน่อย ๆ จากซูเปอร์มาร์เก็ตหรือตลาดสดแถวบ้านเองได้ และรู้วิธีเอาวัตถุดิบมาปรุงให้ได้อาหารจานเด็ดจะทำให้คุณรู้สึกว่า คุณสามารถทุกอย่างได้ด้วยตัวเอง   ถ้าคุณกลายเป็นแม่ครัวหัวป่าก์ขึ้นมา คุณก็สามารถแบ่งปันทักษะของคุณได้ด้วยการเชิญคนอื่นมากินข้าวที่บ้าน การหัดทำกับข้าวกินเองไม่ได้ทำให้คุณพึ่งพาตัวเองได้เท่านั้น แต่ยังช่วยคุณประหยัดเงินซึ่งเป็นหัวใจหลักของชีวิตที่เป็นอิสระด้วย บางทีคุณอาจจะมีพ่อแม่ สามีภรรยา หรือคนสำคัญอื่น ๆ ที่คอยจัดการเรื่องเงิน ๆ ทอง ๆ ให้คุณ หรือคุณอาจจะไม่ได้ใส่ใจเรื่องนี้มากเท่าไหร่เลยทำให้คุณไม่ค่อยระวังเรื่องการใช้จ่าย ไม่ว่าสถานการณ์ตอนนี้จะเป็นอย่างไร คุณควรรู้ว่าแต่ละเดือนหรือแต่ละสัปดาห์คุณต้องใช้เงินเท่าไหร่ และจดรายการใช้จ่ายเพื่อให้รู้ว่าตัวเองสามารถลดทอนรายจ่ายส่วนไหนได้บ้าง การหาวิธีเก็บเงินทำให้คุณพึ่งพาตัวเองได้ เพราะคุณจะมีเงินใช้จ่ายตามใจชอบมากขึ้น แน่นอนว่าการเปิด GPS หรือแผนที่ในโทรศัพท์มือถือช่วยให้คุณเดินทางจากที่หนึ่งไปยังอีกที่หนึ่งได้ แต่ถ้า GPS ของคุณเกิดทำงานผิดปกติ โทรศัพท์มือถือแบตหมด หรือถ้ามันนำทางคุณไปยอดหน้าผาล่ะ คุณจะไปตามที่มันบอกหรือเปล่า หวังว่าคงจะไม่นะ เพราะฉะนั้นก่อนไปไหน ให้นึกทางที่จะไปไว้ในใจ เป็นไปได้ให้ปริ้นท์แผนที่จริงออกมาด้วย แต่ถ้าจะให้ดีคุณต้อง รู้ ให้แน่ว่าคุณต้องไปทางไหน คุณจะได้ไม่ต้องพึ่งพาอุปกรณ์ต่าง ๆ มากนัก   ถ้าเดินทางไกล GPS มีประโยชน์แน่นอน แต่คุณเองก็ต้องแม่นทิศทางด้วยว่าตัวเองจะไปไหน จะได้ไม่รู้สึกว่าตัวเองไม่รู้ทางเลย ถ้าคุณพึ่งพาตัวเองได้จริง ๆ คุณจะไม่อยากให้ใครทำอะไรเป็นเพื่อนหรือทำกิจกรรมสนุก ๆ ด้วยกัน อย่ารอให้เพื่อนว่างก่อนแล้วค่อยไปลองร้านอาหารร้านใหม่ในจังหวัดหรือไปดูหนังเข้าใหม่ด้วยกัน ให้รางวัลตัวเองและทำอะไรคนเดียว ถ้าคุณไปโรงหนัง คุณจะรู้สึกดีที่ได้เห็นว่ามีคนอีกมากมายที่เขามาดูหนังดี ๆ คนเดียวเหมือนกัน มันขึ้นอยู่กับทัศนคติล้วน ๆ ถ้าคุณดูเหมือนและรู้สึกว่าตัวเองมีความสุขกับการได้ทำสิ่งเหล่านี้คนเดียว ก็ไม่มีใครคิดอะไรหรอก กรุงโรมไม่ได้สร้างเสร็จในวันเดียวฉันใด คนเราก็ไม่สามารถพึ่งพาตัวเองได้ทั้งหมดฉันนั้น บทความนี้ไม่ได้บอกวิธีการที่รวดเร็วและหนักหน่วงให้คุณยึดถือ อันไหนที่คุณไม่อยากทำก็ไม่ต้องทำ บทความนี้แค่บอกคุณว่า การจะเป็นคนพึ่งพาตัวเองได้นั้นต้องทำอะไรบ้าง ถ้านั่นคือสิ่งที่คุณอยากเป็นจริง ๆ
รักษามิตรภาพที่แน่นแฟ้น. เป็นอิสระทางการเงิน. อย่ายึดติดกับอะไรทั้งสิ้น ไม่ว่าเป็นความสบาย ความง่าย หรือเพื่อ "เป็นคนน่ารัก". ถ้าเป็นไปได้ ให้ทิ้งเพื่อนและครอบครัวไว้ที่บ้าน. ทิ้งอิทธิพลไม่ดีออกไปจากชีวิต. เก็บเงิน. เปิดบัญชีเงินฝาก. เริ่มเส้นทางอาชีพ. หาสิ่งที่ตัวเองรัก. วางแผนแต่ละวันตามใจ ตัวเอง. ขอบคุณคนอื่น ๆ ที่ช่วยเหลือคุณ. อย่าทำตามกระแสนิยม. ใช้เวลากับคนที่มีมุมมองต่างจากเรา. ยอมรับตัวเอง. เชื่อมั่นในตัวเอง. ยอมรับโลก. เป็นอิสระทางอารมณ์. สร้างแรงจูงใจให้ตัวเอง. มีตัวเองเป็นฮีโร่. ยอมรับว่าชีวิตไม่ยุติธรรม. เลิกกังวลว่าคนอื่นจะคิดอย่างไร. อย่าแค่ คิด ว่าคุณเจ๋งที่สุด พิสูจน์ให้ตัวเองเห็นด้วย ! สร้างข้อมูลของตัวเอง. หัดขับรถหรือเรียนรู้การใช้ขนส่งสาธารณะ. ค้นคว้าข้อมูลด้วยตัวเองแทนที่จะขอความช่วยเหลือจากคนอื่นตลอดเวลา. ฝึกทักษะซ่อมแซมของในบ้าน. ทำกับข้าวกินเอง. รู้จักวางแผนทางการเงิน. อย่าใช้ GPS บอกทาง. เคยชินกับการทำอะไรคนเดียว. ค่อยเป็นค่อยไป.
https://www.wikihow.com/Be-Independent https://www.wikihow.com/Be-Independent https://www.wikihow.com/Be-Independent
Acting More Independent Thinking Independently Navigating the World More Independently